**Ville Jaakko Mäntymaa** (s. 8. maaliskuuta 1985 Seinäjoki) on suomalainen jääkiekkovalmentaja ja entinen puolustaja. Hän toimii SM-liigajoukkue Oulun Kärppien päävalmentajana.

Pelaajaurallaan Mäntymaa pelasi SM-liigassa yhteensä 329 runkosarjaottelua tehopistein 22+53=75 keräten 206 jäähyminuuttia sekä 49 pudotuspeliä tehopistein 1+8=9 keräten 34 jäähyminuuttia. Mäntymaa pelasi myös kaksi kautta Ruotsissa. Hän joutui lopettamaan pelaajauransa 28-vuotiaana aivotärähdyksen jälkioireiden vuoksi vuonna 2013.

Mäntymaan isä on pesäpalloilija Esa Mäntymaa.

Pelaajaura
----------

### Seuraura

Mäntymaa oli S-Kiekon kasvatti. Hän siirtyi C-juniori-ikäisenä Tapparaan. Mäntymaa pelasi kaudella 2002–2003 SM-liigassa kahdeksan runkosarja- sekä yhden playoff-ottelun, joka oikeutti hänet voittamaan Suomenmestaruuden. Mighty Ducks of Anaheim varasi Mäntymaan yhdeksännellä kierroksella 280. pelaajana vuonna 2003. Hän teki yksivuotisen sopimuksen Tapparan kanssa syyskuussa 2003.

Kaudella 2003–2004 Mäntymaa pelasi Tapparassa vielä lähinnä A-nuorissa ja Mestistä alle 20-vuotiaiden maajoukkueessa. A-nuorissa mestaruuden keväällä 2004 voittanut Mäntymaa pelasi Tapparan SM-liigajoukkueessa 19 runkosarjaottelua tehopistein 0+2=2. Mäntymaa pelasi marraskuussa 2003 myös kaksi ottelua vuokralla Pelicansissa. Toukokuussa 2004 hän teki kolmivuotisen jatkosopimuksen Tapparan kanssa. Kausina 2004–2005 ja 2005–2006 Mäntymaa ei onnistunut vielä murtautumaan SM-liigaan. Hän pelasi molempina kausina 32 ottelua runkosarjassa sekä Tapparan kaikki playoff-ottelut. Kevään 2005 pudotuspeleissä Mäntymaa voitti joukkueen sisäisen tehotilaston lukemalla +4. Hän kuitenkin pelasi molempina kausina vielä muutamia otteluita A-nuorissakin. Kaudella 2004–2005 Mäntymaa teki ensimmäisen SM-liigamaalinsa. Maali syntyi 4. joulukuuta 2004 pelatussa ottelussa JYPiä vastaan. Kaudella 2005–2006 Mäntymaa pelasi kolme ottelua lainalla Mestis-joukkue Kiekko-Vantaan riveissä. Kaudella 2006–2007 hän pelasi Tapparan kaikki 56 runkosarjaottelua sekä pudotuspelit tehden kaksi syöttöpistettä. Mäntymaa ei kuitenkaan pelannut isoa roolia.

Mäntymaa teki keväällä 2007 kaksivuotisen sopimuksen JYPin kanssa. Kaudella 2007–2008 hän teki läpimurtonsa, kun 54 ottelussa syntyi tehot 8+23=31. Mäntymaa oli JYPin tehokkain puolustaja ja SM-liigan puolustajien pistepörssin kahdeksas. Kaudella 2008–2009 hän oli SM-liigan eniten peliaikaa saanut pelaaja pelattuaan keskimäärin 25.59 minuuttia ottelua kohden. Mäntymaa oli myös tehoilla 7+17=24 jälleen JYPin tehokkain puolustaja ja sijoittui puolustajien pistepörssissä kahdeksanneksi HPK:n Jukka Laamasen ja Ässien Ville Uusitalon kanssa. Hän sai peliaikaa keskimäärin 25.59 minuuttia ottelua kohden. Mäntymaa voitti Suomenmestaruuden keväällä 2009.

Mäntymaa siirtyi kaudeksi 2009–2010 Ruotsin Elitserienissä pelaavaan Frölunda HC:hen kaksivuotisella sopimuksella. Kauden 2010–2011 alussa, syyskuussa 2010, Timrå IK:ssa pelannut maanmies Ilkka Pikkarainen taklasi häntä rajusti, jonka seurauksena Mäntymaa sai aivotärähdyksen ja joutui sairaalahoitoon. Teostaan Pikkarainen sai kahden ottelun pelikiellon sekä reilun 2000 euron sakot. "Suomalaispommista" nousi Ruotsissa kohu. Mäntymaa sai vuoden 2010 aikana aiemminkin aivotärähdyksen, kun Linköpings HC:n pelaaja taklasi hänet Elitserienin pudotuspelien puolivärierissä maaliskuussa.

Kahden rikkonaisen Ruotsissa vietetyn kauden jälkeen Mäntymaa palasi maaliskuussa 2011 SM-liigaan ja teki kaksivuotisen sopimuksen Oulun Kärppien kanssa. Toisella sopimuskaudellaan 2012–2013 hän sai kaksi aivotärähdystä ja pelasi vain 28 runkosarjaottelua. Mäntymaan aiemmin Ruotsissa taklannut, nykyään Pelicansia edustava Ilkka Pikkarainen taklasi häntä uudestaan 25. lokakuuta 2012 pelatussa vierasottelussa. Mäntymaa kannettiin jäältä tajuttomana ja Pikkarainen sai tilanteesta 5+20 minuutin rangaistuksen päähän kohdistuneesta taklauksesta sekä automaattisen pelirangaistuksen käytöksestä. Hän sai tämän jälkeen kahden ottelun mittaisen pelikiellon. Mäntymaan toipuminen Pikkaraisen taklauksesta kesti toista kuukautta. Mäntymaan toisen aivotärähdys tuli 15. tammikuuta 2013 ottelussa Rauman Lukkoa vastaan, hänen saatuaan iskun päähänsä kaksinkamppailuissa Jarkko Kauvosaaren kanssa. Kärppien prostestoinnista huolimatta tilanteesta ei tuomittu jäähyä. Hän ei pelannut tämän jälkeen enää loppukaudella ja sairausloman oli määrä kestää tammikuuhun 2014. Marraskuussa 2013 ilmoitettiin Mäntymaan lopettaneen peliuransa aivotärähdyksen jälkioireiden vuoksi.

### Maajoukkueura

Mäntymaa pelasi alle 20-vuotiaiden MM-kilpailuissa vuonna 2005 sekä alle 18-vuotiaiden MM-kilpailuissa vuosina 2002 ja 2003. Hän toimi jälkimmäisessä turnauksessa Suomen kapteenina. Yhteensä Mäntymaa pelasi 30 nuorten ja 38 poikien maaottelua.

Mäntymaa pelasi myös Suomen A-maajoukkueessa yhteensä 17 ottelua tehopistein 2+1=3. Hän debytoi A-maajoukkueessa Channel One Cupissa 13. joulukuuta 2007 ottelussa isäntäjoukkue Venäjää vastaan. A-maajoukkueuransa avausmaalin Mäntymaa teki 11. huhtikuuta 2008 Suomen MM-leiriryhmän harjoitusottelussa Saksaa vastaan ylivoimalla Resenburgissa.

Mäntymaa valittiin Pohjola-leirin parhaaksi puolustajaksi vuonna 2001.

### Pelityyli

Jatkoaika.com -verkkolehden mukaan isokokoinen Mäntymaa liikkui kokoisekseen hyvin ja hänen vahvuuksiinsa kuului myös oman pään pelaaminen ja kiekollinen peli. Mäntymaan heikkouksiin kuului laukauksen epätarkkuus ja hyökkäyspään pelikäsitys. Oikealta laukova Mäntymaa sai usein vastuuta myös ylivoimalla.

Valmennusura
------------

Kaudeksi 2014–2015 Mäntymaa nimettiin Kärppien A-nuorten SM-liigajoukkueen apuvalmentajaksi Lauri Mikkolan johtamaan valmennustiimiin. Kaksi ensimmäistä kautta päättyi puolivälieriin ja kausi 2016–2017 neljänteen sijaan. Kaudeksi 2017–2018 Mäntymaa nimettiin joukkueen päävalmentajaksi.

Mäntymaa nousi Oulun Kärppien edustusjoukkueen valmennukseen kaudeksi 2021–2022 Lauri Mikkolan johtamaan tiimiin. Kesken kauden 2021–2022 Mikkola sai Kärpistä potkut ja päävalmentajaksi pitkällä sopimuksella Ouluun saapui mestariluotsi Lauri Marjamäki.

Joulukuussa 2023 Oulun Kärpät ilmoitti päävalmentaja Lauri Marjamäen potkuista, jolloin Mäntymaa nousi suoraan seuran uudeksi päävalmentajaksi.

Tammikuussa 2024 Kärpät ilmoitti jatkaneensa Mäntymaan sopimusta päävalmentajana aina kauden 2025–2026 loppuun asti ja palkanneen loppukauden 2023–2024 ajaksi apuvalmentajaksi Mikko Mannerin.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2001–2002 | Tappara | A-SM | 32 | 4 | 2 | 6 | 24 | – | – | – | – | – |  |  |  |  |  |  | U18 | 7 | 0 | 2 | 2 | 2 |
| 2002–2003 | Tappara | A-SM | 33 | 3 | 12 | 15 | 26 | 8 | 2 | 0 | 2 | 4 |  |  |  |  |  |  | U18 | 6 | 1 | 3 | 4 | 6 |
|  | Tappara | SM-liiga | 8 | 0 | 0 | 0 | 0 | 1 | 0 | 0 | 0 | 0 | Kanada-malja |
| 2003–2004 | Suomi U20 | Mestis | 5 | 0 | 1 | 1 | 2 | – | – | – | – | – |
|  | Pelicans | SM-liiga | 2 | 0 | 0 | 0 | 0 | – | – | – | – | – |
|  | Tappara | A-SM | 21 | 1 | 7 | 8 | 14 | 14 | 0 | 3 | 3 | 8 |
|  | Tappara | SM-liiga | 19 | 0 | 2 | 2 | 8 | – | – | – | – | – |
| 2004–2005 | Tappara | A-SM | 13 | 0 | 6 | 6 | 14 | 4 | 0 | 1 | 1 | 2 |  |  |  |  |  |  | JMM | 4 | 1 | 1 | 2 | 2 |
|  | Tappara | SM-liiga | 32 | 1 | 1 | 2 | 18 | 8 | 0 | 1 | 1 | 0 |
| 2005–2006 | Kiekko-Vantaa | Mestis | 3 | 1 | 1 | 2 | 2 | – | – | – | – | – |
|  | Tappara | A-SM | 19 | 8 | 10 | 18 | 14 | – | – | – | – | – |
|  | Tappara | SM-liiga | 32 | 1 | 0 | 1 | 18 | 6 | 0 | 1 | 1 | 0 |
| 2006–2007 | Tappara | SM-liiga | 56 | 0 | 2 | 2 | 30 | 5 | 0 | 0 | 0 | 12 |
| 2007–2008 | JYP | SM-liiga | 54 | 8 | 23 | 31 | 56 | 6 | 0 | 1 | 1 | 4 |
| 2008–2009 | JYP | SM-liiga | 57 | 7 | 17 | 24 | 36 | 15 | 0 | 3 | 3 | 8 | Kanada-malja |
| 2009–2010 | Frölunda HC | Elitserien | 28 | 2 | 6 | 8 | 18 | 5 | 0 | 0 | 0 | 0 |
| 2010–2011 | Frölunda HC | Elitserien | 46 | 3 | 1 | 4 | 18 | – | – | – | – | – |
| 2011–2012 | Kärpät | SM-liiga | 49 | 4 | 4 | 8 | 24 | 8 | 1 | 2 | 3 | 10 |
| 2012–2013 | Kärpät | SM-liiga | 28 | 1 | 4 | 5 | 16 | – | – | – | – | – |
| 9 kautta | yhteensä | SM-liiga | 329 | 22 | 53 | 75 | 206 | 49 | 1 | 8 | 9 | 34 |
| 2 kautta | yhteensä | Elitserien | 74 | 5 | 7 | 12 | 36 | 5 | 0 | 0 | 0 | 0 |

Lähteet
-------

* Ville Mäntymaa The Internet Hockey Databasessa (englanniksi)
* Ville Mäntymaa *Elite Prospects*. Everysport Media Group AB.  (englanniksi)

### Viitteet

1. ↑  Ville Mäntymaa – Oulun Kärpät
2. 1 2 3 4 5 6 7  Ville Mäntymaa *Elite Prospects*. Everysport Media Group AB.  (englanniksi) Viitattu 21.11.2013
3. ↑
4. ↑  Tappara teki sopimukset junnunelikon kanssa *Jatkoaika.com*.  24.4.2010. Jatkoaika r.y. Viitattu 17.6.2010.
5. ↑  Liigassa vuokrasopimuksia: Mäntymaa ja Lindström Pelicansiin *Jatkoaika.com*.  21.11.2003. Jatkoaika r.y. Viitattu 17.6.2010.
6. ↑  Tuokkola ja Mäntymaa jatkavat Tapparassa *Jatkoaika.com*.  4.5.2009. Jatkoaika r.y. Viitattu 17.6.2010.
7. ↑  Tilastot - Liiga *liiga.fi*.  4.12.2004. Jääkiekon SM-liiga Oy. Viitattu 17.6.2010.
8. ↑  Mäntymaa ja Laitinen JYPin alakertaan *Jatkoaika.com*.  29.3.2007. Jatkoaika r.y. Viitattu 17.6.2010.
9. ↑  Ville Mäntymaa suuntaa Frölundaan *Jatkoaika.com*.  26.4.2009. Jatkoaika r.y. Viitattu 17.6.2010.
10. ↑  Tästä "suomalaispommista" Ruotsissa kohistaan – katso video *is.fi*.  20.9.2010. Sanoma Media Finland Oy. Viitattu 29.9.2010.
11. ↑  Ville Mäntymaa Kärppien takalinjoille *Jatkoaika.com*.  21.3.2011. Jatkoaika r.y. Viitattu 28.3.2011.
12. ↑  Raportti – Liiga *liiga.fi*.  25.10.2012. Jääkiekon SM-liiga Oy. Viitattu 18.3.2013.
13. ↑  Mäntymaan teloneelle Pikkaraiselle kaksi peliä pannaa *Jatkoaika.com*.  28.10.2012. Jatkoaika r.y. Viitattu 18.3.2013.
14. ↑  Lukon peli sujuu kuin tanssi *is.fi*.  15.1.2013. Sanoma Media Finland Oy. Viitattu 18.3.2013.
15. ↑  Stenius, Ari: Vuoden pelikielto *iltalehti.fi*.  21.5.2013. Alma Media Suomi Oy. Viitattu 8.10.2013.
16. ↑  Ilta-Sanomat: Ville Mäntymaan kiekkoura päättyi *HS.fi*.  21.11.2013. Sanoma Media Finland Oy. Viitattu 21.11.2013. [vanhentunut linkki]
17. 1 2  Pelaajat – M *Tappara.fi*. Tamhockey Oy. Viitattu 17.6.2012.
18. ↑  Moskovan-turnauksen leijonajoukkue nimetty *Jatkoaika.com*.  3.12.2007. Jatkoaika r.y. Viitattu 17.6.2010.
19. ↑  Suomi kaatoi Saksan erikoistilannemaaleilla *finhockey.fi*.  11.4.2008. Suomen Jääkiekkoliitto – Finlands Ishockeyförbund ry.  Arkistoitu 1.8.2009. Viitattu 2.1.2012.
20. ↑  Ville Mäntymaa *Jatkoaika.com*. Jatkoaika r.y. Viitattu 4.9.2017.
21. ↑  Lauri Marjamäelle potkut *iltalehti.fi*.  18.12.2023. Iltalehti. Viitattu 18.12.2023.
22. ↑  VILLE MÄNTYMAASTA KÄRPPIEN PÄÄVALMENTAJA – MIKKO MANNER LOPPUKAUDEKSI MUKAAN VALMENNUSTIIMIIN  17.1.2024. Karpat.fi. Viitattu 17.1.2024.